**О П Ш Т И Н А Б Е Р А Н Е**

**П Р Е Д Л О Г**

**ОДЛУКЕ О КОМУНАЛНОМ РЕДУ**

**Беране, \_\_\_\_\_\_\_\_\_\_\_2015.године**

На основу члана 4 и члана 6 Закона о комуналним дјелатностима („Сл. Лист РЦГ“, број 12/95), члана 45. став 1. тачка 2. и члана 32. став 1. тачка 1. Закона о локалној самоуправи („Сл.лист РЦГ“,број 42/03,28/04,13/06 и „СЛ.лист ЦГ“ бр.88/09, 3/10, 38/12 и 10/14), члана 33 Статута опшине Беране („Сл. Лист РЦГ – општински прописи, број 21/04 и 34/06 и „СЛ.лист ЦГ-општински прописи“ бр. 6/11 ) Скупштина општине Беране, на сједници одржаној **\_\_\_\_\_\_\_\_\_\_\_\_.**године **д о н и ј е л а**

**О д л у к у**

**о комуналном реду**

**I ОПШТЕ ОДРЕДБЕ**

**Члан 1**

Овом одлуком прописује се комунални ред на територији општине Беране мјере за његово спровођење и казне за прекршиоце.

Комунални ред прописан овом одлуком обавезује сва правна и физичка лица, ако законом или другим прописима није другачије одређено.

Овом Одлуком не уређују се питања комуналног реда која су уређена другим прописима Општине Беране.

**Члан 2**

Комуналним редом у смислу ове одлуке сматра се:

I. ОПШТЕ УРЕЂЕЊЕ И ОДРЖАВАЊЕ НАСЕЉА

II. УРЕЂЕЊЕ И ОДРЖАВАЊЕ ЈАВНИХ ПОВРШИНА

III. ОДРЖАВАЊЕ КОМУНАЛНИХ ОБЈЕКАТА

**Члан 3**

Површина јавне намјене, у смислу одредаба ове одлуке, јесте простор утврђен планским документом за уређење или изградњу јавних објеката или јавних површина и то:

1. јавне саобраћајне површине: коловози, тротоари, такси станице, стајалишта у јавном саобраћају, раздјелне и заштитне траке и појасеви, пјешачке и бициклистичке стазе, пјешачка острва, тргови, мостови и др.,

2. јавне зелене површине: паркови, спомен паркови, зелене површине на скверовима, трговима, зелене површине дуж и у оквиру пута (раздјелне и заштитне траке и појасеви), травњаци, дрвореди и други засади, зелене површине дуж обала ријека и других водених површина, зелене површине поред и око стамбених и пословних зграда, у оквиру и између блокова стамбених и пословних зграда, пошумљени терени, рекреационе површине и др.,

3. површина око објекта јавне намјене (просвјетних, културних, научних, здравствених, социјалних установа и организација, као и других објеката за чију изградњу се може утврдити јавни интерес у складу са законом),

4. неизграђено грађевинско земљиште намијењено за уређење или изградњу објеката јавне намјене или јавних површина.

Површине у јавном коришћењу, у смислу одредаба ове одлуке, су површине које планским документом нису одређене као површине јавне намјене, а доступне су већем броју грађана, као што су изграђене и уређене саобраћајне и зелене површине унутар и између блокова зграда, између зграда, унутар отворених тржних центара, пасажи, шеталишта и сл.

Остале површине, у смислу одредаба ове одлуке, су површине које нису обухваћене ставом 1. и 2. овог члана.

Одредбе ове Одлуке примјењују се и на друге површине одређене овом одлуком.

**Члан 4**

Комунални објекти на јавним површинама су:  
 1. објекти за снабдијевање водом, фонтане, јавне чесме, бунари, хидранти;

2. објекти и уредјаји за одводјење атмосферских и отпадних вода (канали);

3. поклопци на отвореним шахтама;

4.објекти јавне расвјете и објекти и уредјаји електро-енергетске,дистрибутивне и преносне мреже, ПТТ инсталације;

5. пијаце,

6. саобраћајни знаци, путокази, улазно излазне рампе на паркиралиштима;

7. јавне телефонске говорнице, надстрешнице за аутобуска стајалишта, банкомати, клима уређаји, агрегати, антене и сл.

8.огласни стубови, панои и рекламне ознаке;

9. урбани мобилијар (заштитно украсни стубићи, заштитне ограде, клупе, жардињере, опрема за дјечија игралишта и сл.);

10. тенде;

11.табле са називима улица и кућним бројевима, табле са називима мјеста;

12. гробља;

13. контејнери, корпе за отпатке и депоније;

14. поштански сандучићи постављени на јавним мјестима;

15. јарболи и заставе

Управљање, коришћење и одржавање објеката за снабдијевање водом, објеката атмосферске и фекалне канализације, гробља, јавних паркиралишта и гаража, аутобуских стајалишта, депонија комуналног отпада, уређење ријечних корита од локалног значаја, постављање привремених објеката за обављање пословне дјелатности врши се у складу са посебним општинским прописима којима су уређена ова питања.

Одредбе ове одлуке примјењују се и на друге сличне објекте, уређаје и предмете постављене на јавним и другим површинама.

**Члан 5**

Корисници комуналних објеката дужни су да комуналне објекте користе у складу са њиховом намјеном и да их штите и чувају од оштећења.

**Члан 6**

Комуналним редом у смислу ове одлуке сматра се:

1. одржавање и заштита чистоће;

2. одржавање, уређивање и заштита зелених и јавних зелених површина;

3. уредјење зграда и дворишта;

4. поставаљање и уклањање предмета и ствари са јавних површина;

5. одржавање и уређење паркиралишта;

6. одржавање јавне расвјете;

7. освјетљавање објеката и постављање фирми и натписа,

8. одредјивање и објележавање назива улица и тргова и нумерисање зграда бројевима;

9. држање домаћих животиња;

10. постављање и одржавање комуналних објеката (јавних чесама, фонтана, урбаног мобилијара и сл);

11. одржавање септичких јама и атмосферске канализације и сл.

**Члан 7**

О одржавању јавних површина, комуналних објеката и уређаја у исправном, уредном и чистом стању стараће се привредна друштва која обављају послове комуналне дјелатности и друга правна и физичка лица којима се повјери обављање поменутих послова.

Правна, физичка лица и други субјекти (у даљем тексту: корисници комуналних услуга) дужни су да допринесу и омогуће привредном друштву несметано предузимање мјера и активности у циљу уређења и одржавања јавних површина.

Комуналне објекте одрзавају привредна друштва и друга правна и физичка лица која су њихови власници или којима су повјерени на коришћење и управљање.

Изградјени комунални објекти и уредјаји на јавним површинама морају се користити, чувати и одржавати на начин који обезбједјује њихову сталну функционалну способност.

**II ПОСЕБНЕ ОДРЕДБЕ**

**I ОПШТЕ УРЕЂЕЊЕ И ОДРЖАВАЊЕ НАСЕЉА**

**Члан 8**

Под општим уређењем насеља у смислу ове одлуке сматра се: уређење спољних дјелова зграда, одређивање и обељежавање назива улица и тргова и нумерисање зграда бројевима, уређење дворишта и башта, осветљавање објеката и постављање фирми и назива, јавна расвета, уклањање животиња без власника и угинулих животиња.

**1. Уређење спољних дјелова зграде**

**Члан 9**

Власници, односно корисници зграда дузни су да спољне дјелове зграда редовно одрзавају у исправном и уредном стању.

Радове на одрзавању неопходно је предузети ако спољни дјелови зграде нису у функционалном и уредном стању: нијесу омалтерисани, окречени, офарбани, ако су исписани графитима, склони паду и слично и у другим случајевима када спољни дјелови зграда нарушавају општи естетски изглед града.

Радове из става 2 овог члана обављају власници-корисници зграде о свом трошку.

У случају неиспуњавања наведеног Комунална инспекција налозиће извођење радова у одређеном року, не дузем од 6 мјесеци.

**Члан 10**

Зграде и други објекти који су због дотрајалости или других разлога склони паду и представљу опасност по живот и здравље људи, саобраћај или сусједне објекте, морају се уклонити, ако се ти недостаци не могу отклонити.

Уклањање објеката из става 1 овог члана, у одредјеном року, о свом трошку, врши носилац права коришћења, односно власник објекта.

Уколико се наведени објекти налазе уз јавну површину, власници су дужни оградити их одговарајућом заштитном оградом.

Уколико носилац права коришћења, односно власник објекта не уклони објекат, или исти не заштити одговарајућом заштитном оградом, комунални полицајац ће обавијеститит грађевинску инспекцију, а надлежни инспекцијски орган, донијеће рјешење о уклањању.

**2. Одређивање и обељежавање назива улица и тргова и нумерисање зграда бројевима**

**Члан 11**

Улице и тргови морају имати назив, а зграде кућни број у складу са Одлуком о одредјивању назива улица и тргова.

Обиљежавање и постављање табли са називима улица, тргова и кућним бројевима врши привредно друштво којем је повјерено обављање ових послова на основу одобрења надлежног органа за комуналне послове.

Није дозвољено правним и физичким лицима да сами одредјују називе улица, постављају табле и обиљежавају улице и кућне бројеве.

**3. Уређивање дворишта и башта**

**Члан 12**

Власници, односно корисници стамбених и пословних објеката имају обавезу да уреде двориште и башту око објекта, у границама својих својинских права.

Баште, дворишта, воћњаке и друге сличне површине као и неизграђена грађевинска земљишта која се граниче са јавном површином, власници (корисници) дужни су да одржавају у уредном стању (орезано зеленило, кошење траве и шибља, покупљен отпад и др.).

Ограду од украсног зеленила као и дрвореде (стабла) власници су дужни орезивати тако да не прелазе преко регулационе линије на саобраћајну површину, не ометају прегледност саобраћаја, не угрожавају кретање пјешака и моторних возила, не заклањају саобраћајну сигнлизацију, расвјету или ваздушне водове и сл.

Дворишта стамбених и пословних зграда морају се држати чисто и уредно.

Дјелови дворишта стамбених и пословних зграда морају се озеленити и уредити у складу са условима које одреди Скупштина станара стамбене зграде уз сагласност органа локалне управе надлежног за уређење простора.

Ограде које због дотрајалости или оштећења нарушавају естетски изглед града или угрожавају безбједност пролазника, власници су дужни поправити (санирати), односно уклонити у року који одреди Комунална инспекција.

**4.** **Освјетљавање објеката и постављање фирми и натписа**

**Члан 13**

Правна и физичка лица и предузетници који се баве привредном и другом дјелатношу, обавезни су да поставе фирму (натпис) изведен у складу са техничким и естетским нормама, по правилу изнад улаза у пословни простор.

**Члан 14**

Свјетлосне рекламе и натписи из претходног члана морају бити постављени тако да штетно не утичу на околину (рефлексија свјетлости) и да не ометају пјешачку комуникацију.

Свјетлосни натписи и рекламе постављају се по одобрењу надлежног органа за комуналне послове.

Уз захтјев за постављање натписа и рекламе подноси се и пројекат свјетлосног натписа, односно рекламе.

**Члан 15**

Свјетлосни натписи и рекламе морају бити у исправном стању, а излози освијетљени током цијеле ноћи.

Неисправне светлеће рекламе и натписе власник односно корисник дужан је у року од 24 сата довести у исправно стање или их уклонити.

**5. Јавна расвјета**

**Члан 16**

Јавна расвјета освјетљава градске улице и друге саобраћајнице, пјешачке стазе, степеништа, тргове, паркове, споменике, фасаде појединих зграда и слично. Изградња објеката и инсталација јавне расвјете изводи се на основу главних пројеката, а у складу са урбанистичким плановима.

Јавна расвјета поставља се у складу са савременим техничким рјешењима, узимајући у обзир значај појединих дијелова града и појединих јавних површина, фреквенцију саобраћаја и потребе грађана. Јачина свјетла и распоред сијаличних мјеста мора да омогући несметано кретање цијелом површином улице, односно стазе.

Јавна расвјета се мора одржавати у функционалном и исправном стању, у обиму да се грађанима и другим лицима гарантује минимум личне и имовинске сигурности.

**6. Уклањање зивотиња без власника и угинулих зивотиња**

**Члан 17**

Напуштене зивотиње без власника које угрожавају становништво, морају се уклонити са јавне површине на начин што ће се обавијестити ДОО „Комунално“ Беране у чијој надлезности је азил за напуштене зивотиње.

Угинуле зивотиње са јавних површина уклониће ДОО „Комунално“ Беране, на основу пријаве Комуналне инспекције, или пријаве грађана.

Забрањено је држање домаћих животиња (коњи, краве, овце, козе, свиње и пернате животиње) у оквиру ДУП-а.

Држање кућних љубимаца (пси, мачке, папагаји, глодари и сл.), уредиће се посебном одлуком у складу са Законом о додбробити животиња.

**II. УРЕЂЕЊЕ И ОДРЖАВАЊЕ ЈАВНИХ ПОВРШИНА**

**Члан 18**

Под одржавањем чистоће ове Одлуке сматра се: чишћење, одвожење и депоновање отпада са јавних површина, сакупљање, одвоз и одлагање отпада насталог у стамбеним и пословним зградама и просторијама, чишћење и прање улица, тргова и других јавних површина, чишћење и уклањање снијега и леда са површина јавне намјене и површина у јавном коришћењу, уклањање лешева угинулих животиња, уклањање и депоновање другог природног и вјештачког отпада.

Јавне површине се морају одржавати у чистом и уредном стању.

Послове одржавање чистоће на јавним површинама, врши привредно друштво коме су повјерени послови чишћења и одржавања тих површина, а на другим површинама власници или корисници тих површина.

1. **Одржавање чистоће и чување јавних површина**

**Члан 19**

Послове одржавање чистоће на јавним површина врши ДОО „Комунално“ Беране, коме су повјерени послови према годишњем програму.

Програм одржавања чистоће јавних површина доноси привредно друштво из става 1 овог члана, до краја текуће године за наредну годину на коју сагласност даје Скупштина Општине.

Програм одржавања чистоће садржи:

* површине предвиђење за одржавање, чишћење и прање;
* износ потребних средстава за реализацију програма;
* техничко-технолошке услове за реализацију програма;
* вријеме и начин одржавања чистоће;
* број и врсту потребних посуда за сакупљање отпада;
* динамику њиховог пражњења.

Привредно друштво које обавља комуналну дјелатност, дужно је да на одговарајући начин упозна Комуналну инспекцију и кориснике комуналних услуга са Програмом одржавања чистоће почетком године.

**Члан 20**

Послове одржавање чистоће на другим површинама и просторима (који су изван јавних површина) врше правна и физичка лица која користе те површине и дужни су да их одржавају у уредном и чистом стању.

Привредно друштво може на основу уговора, преузети обавезу чишћења површина из става 1 овог члана.

**Члан 21**

ДОО „Комунално“ Беране, којем су повјерени послови одржавања чистоће на јавним површинама, дужно је да постави довољан број посуда за сакупљање отпада (контејнера) и корпи за отпатке у складу са Програмом одржавања чистоће.

Врсту, облик и број посуда из става 1 овог члана, одређује друштво којем су повјерени послови одржавања чистоће.

Корпе и посуде за сакупљање отпада постављају се на мјестима на којима не ометају пјешачки и колски саобраћај.

Контејнери, корпе за отпатке и слично морају бити тако подешене и постављене да се могу лако празнити, прати, дезинфековати и одржавати.

Мјеста на којима се постављају посуде за сакупљање отпада и корпе за отпатке гдје то није одредјено одговарајућим планским документом, одредјује ДОО „Комунално“ Беране, уз одобрење надлежног органа за комуналне послове.

**Члан 22**

ДОО „Комунално“ Беране којем су повјерени послови одржавање чистоће, дужно је да редовно празни и пере посуде за сакупљање отпада које се налазе на јавним површинама, а простор око њих мора бити очишћен, у складу са Програмом из члана 19 ове Одлуке.

Отпад се одлаже на депонијама које одреди Скупштина општине.

Запаљиве и штетне материје и течности опасне за живот и здравље људи и животиња, забрањено је одлагати на депонији. Ови материјали се уклањају и уништавају по посебним прописима.

Располагање отпадом који настаје у медицинским и здравственим установама, врши се у складу са посебним прописима о медицинском отпаду и овај отпад се не смије одлагати у посуде за комунални отпад.

**Члан 23**

У циљу заштите чистоће и реда забрањено је на јавним површинама:

1. бацати хартије, опушке, амбалазе и друге отпатке ван контејнера, корпи за отпатке и слично и на други начин стварати нечистоћу;

2. просипати отпадне воде и другу нечистоћу, одлагати, држати земљу, градјевински материјал и сл;

3.прати тепихе, прати, поправљати или серивисирати (промјена уља и сл.) моторна возила и обављати друге занатске радове на јавним површинама;

4. без одобрења органа локалне управе надлежног за комуналне послове, лијепити или растурати рекламне листиће, огласе или плакате на јавне површине и њене саставне дјелове (објекте, опрему, саобраћајну сигнализацију, стубове јавне расвјете) и ван простора намијењеног за те сврхе;

5. у контејнере, корпе за отпатке и сл. бацати жар, сипати воду, гуме, штетне и запаљиве материје и течности,кабасти отпад (намјештај, кућне апарате и друге уредјаје) или отпад који не спада у комунални отпад;

6. физичким лицима да сакупљају отпатке из контејнера, корпи за отпатке и слично или са депонија отпада;

7. ван депонија истоварати земљу, отпадни градјевински материјал индустријске и занатске отпатке, шљаку,шут,амбалажу и други отпад, као и изручивати фекалије ван мјеста која су за то одредјена;

8. заузимати јавне површине постављањем стубова, рампи, ограда, камп приколица, приколица или на други начин заузимати те површине супротно њиховој намјени;

9. истоварати, шегати и цијепати дрва или други материјал на улицама, тротоарима, травњацима и сл. и држати дрва и угаљ на јавним површинама у периоду од 01.05 до 15.09. текуће године;

10. избацивати смеће и отпатке из путничких и теретних возила и аутобуса на јавне површине;

11. постављати покретне тезге ради продаје робе, постављати амбалажу, градјевински и други материјал, без одобрења надлежног органа локалне управе, односно постављати исте ван локације утврдјене издатим одобрењем;

12.остављати нерегистрована и хаварисана возила, тезге и друго на јавним површинама;

13. заузимати јавне површине паркирањем свих моторних и прикључних возила.

14. забрањено је на јавним површинама остављати кабасти отпад (намјештај, кућне апарате и друге уредјаје;

15. забрањено је на јавним површинама остављати остатке биљне масе приликом кресања дрвећа и кошења траве:

16. заузимати јавне површине постављањем мобилијара (столови, столице и сл), справа за забаву дјеце:

17. забрањено је палити, превртати и измјештати посуде за сакупљање комуналног отпада и корпи за отпатке:

18. одлагање пилотине, струготине и љуски;

19. забрањено је пуштање и присуство стоке и зивине по улицама, травњацима, парковима, шеталиштима и другим површинама гдје се нарушава естетски изглед;

20. уништавати јавне чесме, изворе, фонтане и хидранте;

21. уништавати и уклањати поклопце са шахти и решетке са сливника;

22. оштећење и уништавање стубова јавне расвјете и светлећих тијела.

**Члан 24**

Изводјачи грађевинских радова дужни су ради заштите чистоће да:

1. чисте јавне површине испред градилишта и да о свом трошку уклоне нанијети шут, земљу, отпадни градјевински материјал и сл. одмах по обављеној радњи, а најкасније у року од 48 сати;

2. предузимају одговарајуће мјере на градилишту ради спречавања подизања прашине већих размјера (са средствима која одговарају намјени и сл.)

3. одржавају чистоћу на решеткама сливника у непосредној близини градилишта;

4. очисте блатњаве точкове возила прије њиховог изласка из градилишта односно очисте коловоз и друге површине од нанесеног блата;

5. обезбиједе да се растресити градјевински материјал не расипа по јавним површинама и да се депоновани градјевински материјал не растура или разноси ван градилишта, односно по јавним површинама.

**Члан 25**

Приликом орезивања дрвећа, уређивања травњака, поправке саобраћајница и обављања других радова на јавним површинама, извођач радова је дужан да обезбиједи сигурност грађана и да материјал и отпатке уклони одмах по обављеном послу, а површину очисти и доведе у првобитно стање.

**Члан 26**

Комуналним отпадом сматра се отпад настао у домаћинствима, као и други отпад који је по својим својствима сличан отпаду насталом у домаћинствима, и који не садржи опасни отпад.

Под отпадом насталим у домаћинствима, у смислу ове одлуке подразумијевају се сви отпадци из стамбених и пословних простора, отворених простора поред пословних зграда и просторија и дворишта стамбених зграда, који су одложени у посуде за одлагање отпада.

У комунални отпад не спадају намјештај, апарати за домаћинство, отпадци из занатске и пољопривредне дјелатности, земља, грађевински отпад, дрво, камен и зелени отпад.

**Члан 27**

Отпад који не спада у комунални отпад (инертни, електрични, електронски и кабасти, биљне масе приликом поткресивања дрвећа и кошења траве), одлаже се непосредно уз посуде за комунални отпад уколико није одређено друго мјесто.

Физичка и правна лица отпад из претходног става могу одлагати једном седмично.

Дан за сакупљање таквог отпада одређује ДОО „Комунално“ Беране коме су повјерени послови одржавања чистоће.

**Члан 28**

Сакупљање одвоз и одлагање отпада из члана 26 и 27 ове одлуке врши ДОО „Комунално“ Беране, коме су повјерени послови одржавања чистоће и ове услуге обавезне су за све кориснике објеката и јавних простора.

Корисници услуга у смислу става 1 овог члана су: етажни власници (корисници) или закупци стамбених објеката, власници породичних стамбених зграда и њихови закупци односно носиоци права располагања, власници, корисници и закупци пословних зграда и просторија**.**

Корисници и власници стамбених и пословних објеката и корисници јавних површина који обављању дјелатност на њима не смију спаљивати, уништавати или закопавати кућно смеће нити га смију износити и депоновати ван посуда за смеће.

**Члан 29**

При сакупљању отпада ДОО „Комунално“ Беране, којем су повјерени послови одржавања чистоће, дужно је да води рачуна да се отпад не расипа, не ствара бука и подиже прашина, да се посуде за одлагање отпада не оштећују, да се не оштећују површине на којима се налазе те посуде, да се посуде послије пражњења врате на одговарајуће мјесто, а расуто смеће покупи и уклони.

**Члан 30**

ДОО „Комунално“ Беране се стара о градњи, коришћењу, одржавању и чувању депонија.

Под изградњом, одржавањем и коришћењем депонија подразумијева се безбједно одлагање, неутралисање и уништавање отпада из станова и пословних просторија на територији општине Беране.

ДОО „Комунално“ Беране има искључиво право искоришћавања отпада са депоније. Исто је обавезно придржавати се техничких норматива експлоатације депоније и исту одржавати уредно.

1. **Уклања снијега и леда са површина јавне намјене и површина у јавном коришћењу**

**Члан 31**

У циљу обезбјеђивања услова за безбједно и несметано одвијање живота у насељима у зимском периоду, са одређених јавних површина обавезно се уклања снијег и лед, као и леденице са кровова и истурених дјелова зграда.

За уклањање снијега и леда са површина јавне намјене (општински путеви и улице у насељима) одговорно је ДОО „ Агенција за изградњу и развој“ у чијој је надлежности одржавање општинских путева и улица.

За уклањање снијега и леда са површина у јавном коришћењу (тротоари, тргови, шеталиште у ул Мојсије Зечевића и сл.) одговорно је ДОО „Комунално“ у чијој је надлежности одржавање ових јавних површина.

За уклањање снијега и леда са јавних паркиралишта одговорно је ДОО „Паркинг сервис“.

**Члан 32**

Са крова и других спољних дјелова зграде који се граничи са јавном саобраћајном површином или површином у јавном коришћењу, власник односно корисник зграде дужан је да уклања леденице ради спречавања и отклањања опасности за живот и здравље људи и безбједности добара и околине.

За уклањање леденица са кровова зграда и других спољњих дјелова зграде одговорни су власници односно корисници стамбене или пословне зграде.

За уклањање леденица са спољног дијела зграде који је у саставу одређеног стана или другог посебног дијела зграде, а који је доступан за уклањање, одговоран је власник, односно корисник тог дијела зграде.

У случају да није могуће уклањање леденица са зграде, лица из става 1, 2. и 3. овог члана дужна су да благовремено поставе ознаке упозорења на опасност од обрушавања леденица, као и одговарајућу заштиту ради обилажења угрожених дјелова површине из става 1. овог члана.

**Члан 33**

Снијег са јавне саобраћајне површине треба почети са уклањањем кад напада 5 цм, а ако пада непрекидно, мора се уклањати и више пута.

Лед са јавних површина уклањати чим настане.

Власници или корисници зграда дужни су очистити снијег и лед испред својих улазних врата, односно испред врата пословног простора, до ивичњака улице.

Власници односно корисници пословних простора дужни су очистити снијег и лед испред својих пословних простора.

Друштва која управљају Аутобуском станицом и пијацама дужна су да чисте снијег и лед у оквиру ових простора и у случају поледице посипају одоварајућим матерјалом.

1. **Раскопавање јавних зелених површина и јавних саобраћајних површина**

**Члан 34**

Раскопавање јавних површина мозе се вршити ради извођења:

* инвестиционих радова на постављању, премјештању или уклањању постојећих подземних или надземних инсталација, објеката, постројења и уређаја, главних и помоћних водова јавне комуналне инфраструктуре,
* радова на прикључивању и искључивању појединих објеката са јавне комуналне инфраструктуре и радова приликом хитних инвестиција, ради отклањања изненадног квара на комуналним објектима, када исти не трпе одлагање због могућности настајања веће матерјалне штете, односно опасности.

**Члан 35**

Раскопавање јавних површина мозе отпочети након прибављања одобрења које издаје орган локалне управе надлежан за комуналне послове.

Изузетно из става 1 овог члана, раскопавање ради хитних интервенција могу отпочети и прије прибављања овог одобрења, с тим што је извођач радова дузан да првог наредног дана поднесе захтјев за издавање одобрења.

**Члан 36**

Захтјев за раскопавање јавне површине подноси инвеститор прије почетка извођења радова.

Захтјев из става 1 овог члана садрзи:

* податке о подносиоцу захтјева,
* сврху раскопавања,
* вријеме почетка и завршетка радова на раскопавању,
* скицу прекопа.

**Члан 37**

Уколико услед раскопавања или радова везаних за раскопавање настану оштећења на стамбеним, комуналним и другим објектима, уређајима и инсталацијама, извођач радова сноси трошкове проузроковане оштечењем при извођењу радова на раскопавању.

Раскопавање јавних површина и радови везани за раскопавање морају се изводити у складу са издатим одобрењем. Инвеститор је дузан да након завршених радова јавне површине доведе у исправно стање, као и да изврши чишћење и прање тих површина.

**Члан 38**

Под раскопавањем јавних саобраћајних површина (коловоз и тротоари), подразумијевају се сви радови приликом изградње и реконструкције водовода, канализације, електричних, телефонских, телеграфских, гасних, топловодних и сличих објеката на површинама јавне намјене, као и радови који су неопходни да се отклоне последице дејства више силе или у случају квара, чијим хитним неуклањањем може бити угрожено јавно добро, здравље и имовина људи.

Раскопавње јавних саобраћајних површина и промјена режима саобраћаја дозвољено је обављати по прибављеном одобрењу надлезног органа локалне управе за послове саобраћаја.

Одобрењем за раскопавање јавних саобраћајних површина одређује се почетак и завршетак радова, мјере које се морају предузети ради безбједности људи, имовине и саобраћаја, као и начин и вријеме довођења јавних саобраћајних површина у првобитно стање.

Надлежни орган ће о издатом одобрењу за раскопавање јавне саобраћајне површине обавијестити привредно друштво у чијој је надлежности одржавање саобраћајница и надлежни инспекцијски орган.

Изузетно из става 1 овог члана, раскопавање ради хитних интервенција могу отпочети и прије прибављања овог одобрења, с тим што је извођач радова дужан да првог наредног дана поднесе захтјев за издавање одобрења.

**Члан 39**

Захтјев за раскопавање јавних саобраћајних површина подноси инвеститор прије почетка извођења радова и подноси следећу документацију:

* трасу инсталација или прикључка због којег се обавља раскопавање,
* сагласност Агенције за изградњу и развој, која управља и одрзава општинске путеве,
* код изградње и реконструкције саобраћајница одговарајуће одобрење за изградњу и реконструкцију,
* друге посебене сагласности које по службеној дужности треба да прибави надлежни орган,

1. **Привремено заузимање јавних површина**

**Члан 40**

Привремено заузимање јавних површина мозе се одобрити у сврху:

* постављања огласних табли,
* постављања забавних паркова и уређаја, циркуса, справа за дјечију игру, промотивних акција, агрегата за струју и слично,
* истовара и смјештаја грађевинског и огријевног матерјала,
* привременог постављања покретних објеката (апарати за кокице, конзерватори за сладолед, расхладне витрине, стандови и сл.),
* промотивно-рекламних презентација, продаје новогодишњег накита, честитки и цвијећа за вријеме празника,
* организовања и одржавања приредби, спортских и културних манифестација.

**Члан 41**

Рјешење за привремено заузимање јавних површина доноси надлежни орган за комуналне послове, по захтјеву станке, након уплате законом прописане комуналне таксе.

Рјешењем из става 1 овог члана одређује се површина која се користи, мјесто и вријеме, начин коришћења, услови у погледу обезбјеђења пјешачког и другог саобраћаја, очувања уредног изгледа површине која се привремено користи.

**Члан 42**

Корисник привремено заузете јавне површине је обавезан да се у свему придржава услова утврђених рјешењем и да за сво вријеме коришћења одржава површину коју користи.

Корисник јавне површине из става 1 овог члана је дужан да закључи уговор о одржавању чистоће са ДОО „Комунално“.

Корисник је дужан да привремено заузету јавну површину након престанка коришћења уреди и врати у првобитно стање.

**Члан 43**

Јавне површине-тротоари не могу бити предмет привременог коришћења уколико су ужи од 3 м. Тротоари шири од 3 м могу се користити до 1/3, своје ширине, с тим што ширина тротоара која се користи за пјешачки соабраћај не може бити ужа од 2 м.

Коришћење јавних површина, тротоара у улицама:

Мојсија Зечевића, Светог Саве, 13-ог Јула, Душана Вујошевића /од излаза са Зелене пијаце до ул. 29 Новембар/, Милоша Малишића , 29. новембра , Полимска, за излагање и продају животних намирница и прехрамбених артикала и друге робе није дозвољено.

У Немањиној улици до улаза у Зелену пијацу као и у улици Митрополита Пајсије до излаза из зелене пијаце није дозвољено излагање и продаја свих врста робе.

Отворена башта у ул. Мојсија Зечевића може се користити непосредно испред објекта корисника у ширини највише до 6м од градјевинске линије објекта. Корисници отворених башти одобрену површину могу наткрити искључиво сунцобраном, у љетњем периоду.

Отворене баште испред угоститељских објеката у другим дјеловима града могу се надкрити конзолном тендом са механизмом на намотавање или монтажном-демонтажном тендом.

Наткривање не може прелазити габарите дозвољене коришћене површине, не смије прелазити линију дрвореда нити угрозити крошњу дрвета.

Улица Игумана Мојсије Зечевића не може се давати на коришћење за вожњу аутића, картинга, бицикала као и постављање справа за дјечју игру.

**Члан 44**

На јавним површинама могуће је организовање и одрзавање приредби, спортских, културних и сличних манифестација по условима о заузимању јавних површина по одредбама ове одлуке.

**Члан 45**

На јавним површинама се у складу са овом одлуком у вријеме трајања манифестација из претходног члана, а на захтјев странке могу поставити покретни објекти као што су привремене бине, мањи покретни објекти за продају брзе хране и сл., а на основу рјешења органа надлежног за комуналне послове.

1. **Истовар и смјештај грађевинског, огријевног и другог матерјала**

**Члан 46**

Забрањено је складиштење грађевинског матерјала, камења, земље и друге робе на улицама, тротоарима и другим јавним површинама без одобрења надлежног органа

Правна лица и грађани могу добити дозволу за привремено заузимање јавних површина у циљу смјештања грађевинског матерјала, постављања скела и друге робе ако се установи да се тиме не угрожава режим пјешачког и колског саобраћаја.

Одобрење се издаје ако нема других просторних могућности и када се приложи доказ надлежног органа, да је плаћена прописана накнада за коришћење тих површина,

Заузимање јавних површина може се одобрити до 3 (три) дана, а по потреби може се продужити и до најдуже 7(седам) дана.

Након истека рока заузети простор улице, тротоара и друге јавне површине, се мора довести у првобитно стање.

**Члан 47**

Заузимање јавних површина за складиштење огрјевног дрвета може се одобрити етазним власницима у случајевима када грађани не посједују подрумске просторије за смјештај огрјевог матерјала, у грејној сезони, у периоду од 15.09 текуће године до 01.05 наредне године, након чега корисници јавне површине су дужни да површину очисте и доведу у првобитно стање.

Забрањено је истоварати сјећи или цијепати дрва на улици, коловозу, тротоару или другој јавној површини.

Забрањено је на јавним површинама без одобрења надлежног органа постављати лимене гараже, металне кавезе, шупе и сл.

1. **Одржавање зелених површина**

**Члан 48**

Под зеленим површинама у смислу ове одлуке сматрају се:

1. Јавне зелене површине:

паркови, скверови, травњаци,зеленило дуж саобраћајница, дрвореди, зелене траке, живе ограде и сл,зелене површине поред стамбених зграда и у стамбеним блоковима,заштитно зеленило;

1. Зелене површине посебне намјене су:

у кругу предузећа, јавних установа и других организација, рекреационе површине, парк шуме, зеленило на гробљима, изолационе и заштитне зелене траке зеленило башта и заједничких дворишта.

**Члан 49**

Под уређивањем и одржавањем јавних зелених површина у смислу ове одлуке подразумијева се: сађење дрвећа, цвијећа, украсног шибља и трава, кошење траве и поткресивање дрвећа, одржавање, опремање и чишћење паркова, зелених површина поред стамбених зграда и у стамбеним блоковима, заштита зеленила и сл.

**Члан 50**

О одржавању и уредјивању јавних зелених површина стара се ДОО „Комунално“ Беране у складу са Програмом одржавања јавних зелених површина.

Зелене површине посебне намјене уређују и одржавају правна лица која су носиоци права располагања, односно коришћења на земљишту на којем се налази то зеленило.

Инвеститор нових зелених површина и зелених површина посебне намјене може да преда ДОО „Комунално“ Беране на одржавање те површине уз накнаду.

Инвеститор радова на уређивању нових јавних зелених површина и зелених површина посебне намјене дужан је да се стара о њиховом одржавању, до дана предаје ДОО „Комунално“ Беране.

О одржавању зеленила и заједничких дворишта старају се етажни власници, односно корисници простора.

**Члан 51**

Јавне зелене површине посебне намјене морају се редовно одржавати.

Ако површине из става 1 овог члана не уредјују и одржавају предузећа и њихови корисници, односно грађани и правна лица која користе те површине или су им исте повјерене на управљање Комунална инспекција наложиће носиоцу обавезе да изврши радове на одржавању површина, на њихов терет.

**Члан 52**

ДОО „Комунално“ Беране дужно је да води евиденцију о стању јавних зелених површина, биљног материјала, објеката, уређаја и инвентара на јавним зеленим површинама.

Уређивање зелених површина обавља се према програму озелењавања ДОО “Комунално“ Беране.

**Члан 53**

Одржавање јавних зелених површина обухвата:

* његу и обнову биљног материјала;
* редовно кошење травњака;
* одржавање стаза, путева и других објеката у парковима;
* чишћење снијега;
* предузимање мјера заштите зеленила од биљних болести и штеточина;
* уређење и обнова зеленила послије елементарних непогода;
* одржавање зелених површина на начин како то захтијевају постојећи позитивни прописи и безбједности саобраћаја, заштите телефонских и електричних водова и
* сакупљање и одношење сијена, лишћа и сл.
* пражњење корпи и изношење отпада.

**Члан 54**

Јавне зелене површине могу се користити само у сврхе за које су намијењене.

Изузетно, надлежни орган локалне управе може дозволити да се на јавним зеленим површинама могу одржавати спортске приредбе и друге манифестације.

**Члан 55**

ДОО „Комунално“ Беране доноси Програм одржавања јавних зелених површина на који сагласност даје надлежни орган локалне самоуправе.

**Члан 56**

Ради заштите јавних зелених површина забрањено је:

1. вадјење и сјеча дрвећа без претходног одобрења;

2. нарушавање дрвећа и других засада;

3. скидање плодова и цвјетова са дрвећа, шибља и цвијећа;

4. ненамјенско коришћење травњака ( гажење, играње и лежање);

5. пуштање домаћих животиња, испаша крупне и ситне стоке;

6. бацање отпадака;

7. скидање, уништавање или нарушавање путоказа, знакова, натписних плочица и сл.;

8. оштећивање стаза, клупа, корпи за отпатке, ограда, мостова, санитарних уредјаја и сл.;

9. вожња било којом врстом возила, паркирање и прање возила;

10. премијештање клупа, корпи за отпатке или реквизита за дјечије игре са мјеста на којима су постављени;

11.ложење ватре или паљење стабала или лишћа, истовар материјала, робе, амбалаже и слично на травњацима, травнатим теренима и стазама, као и њихов смјештај поред дрвећа и других засада;

13. закивање рекламних паноа и лијепљење плаката на стаблима и закивање клинова у стабло;

14. постављање шатора, камп приколица:

15. постављање објеката занатске, туристичке, угоститељске и друге услузне дјелатности осим у случајевима када постоји одобрење надлезног општинског органа.

**Члан 57**

У заједничким двориштима вађење односно сјечу дрвећа врши ДОО „Комунално“ Беране, на терет подносиоца захтјева.

Ако дрво које се налази на јавној површини представља опасност за пролазнике или објекте ДОО „Комунално“ Беране дужно је да одмах по пријави посјече и уклони дрво, уз одобрење надлежног органа локалне управе.

**III. ОДРЖАВАЊЕ КОМУНАЛНИХ ОБЈЕКАТА**

1. **Изградња и одржавање извора, јавних чесми и фонтана**

**Члан 58**

Јавним чесмама и фонтанама сматрају се чесме и фонтане које се налазе на јавним површинама.

Изградња и реконструкција извора, јавних чесми и фонтана врши се на основу одобрења органа локалне управе надлежног за планирање и уређење простора, на локацијама предвиђеним планском документацијом и у складу са прописаним урбанистичко техничким условима и условима заштите споменика културе и амбијенталних вриједности.

Предлог за евентуалну реконструкцију или изградњу извора, јавних чесми и фонтана мора се јавно изложити на подручју на коме се планира реконструкција (изградња). Изградњу и реконструкцију ових објеката финансира Општина Беране.

**Члан 59**

Јавне чесме, извори и фонтане морају се одржавати у уредном, чистом и естетски исправном стању.

О одржавању објеката из става 1 овог члана стара се друштво коме су повјерени послови снабдијевања водом.

Фонтане постављене у двориштима и баштама стамбених и пословних зграда одржавају у уредном и функционалном стању, власници или корисници зграда.

Забрањено је уништавати јавне чесме, изворе и фонтане и хидранте.

**Члан 60**

Забрањено је са извора, јавних чесама и фонтана користити воду за заливање башта, прање улица, дворишта и пословних просторија, прање возила, рубља и других предмета и ствари, као и за припремање грађевинског материјала.

**Члан 61**

Противпожарни хидранти и хидранти за прање и заливање јавних површина морају се одржавати у исправном стању.

Забрањено је уништавање, оштећивање и неовлашћено коришћење хидраната.

1. **Објекти јавне расвјете**

**Члан 62**

Јавна расвјета освјетљава градске улице и друге саобраћајнице, пјешачке стазе, степеништа, тргове, паркове, споменике, фасаде појединих зграда и слично. Изградња објеката и инсталација јавне расвјете изводи се на основу главних пројеката, а у складу са урбанистичким плановима.

Јавна расвјета поставља се у складу са савременим техничким рјешењима, узимајући у обзир значај појединих дијелова града и појединих јавних површина, фреквенцију саобраћаја и потребе грађана. Јачина свјетла и распоред сијаличних мјеста мора да омогући несметано кретање цијелом површином улице, односно стазе.

**Члан 63**

Под одржавањем објеката јавне расвјете, сматра се чишћење и замјена свјетлећих тијела, замјена и бојење стубова, као и други радови на уређајима, инсталацијама и објектима јавне расвјете.

О одржавању објеката из става 1 овог члана стараће се ДОО “Агенција за изградњу и развој”.

Новоизграђене објекте јавне расвјете, инвеститор предаје на одржавање субјекту из претходног става, најкасније у року од 15 дана од добијања одобрења за употребу објекта.

Одржавање јавне расвјете обавља се у складу са годишњим програмом, који доноси субјекат коме су повјерени ови послови, а на који сагласност даје Скупштина општине.

Трошкове постављања и одржавања свјетиљки и утрошене електричне енергије за јавну расвјету сноси Општина. Трошкове који настају за поједине јавне објекте (хотели и сл.) и објекте у приватном власништву за који не постоји посебан интерес Општине сносе сами власници.

**Члан 64**

Програм из претходног члана ове одлуке садржи: динамику одржавања јавне расвјете, приоритете градских улица и квартова на којима ће се вршити одржавање јавне расвјете, неопходна финансијска средства, број и структуру извршилаца који ће радити на овим пословима и сл.

Приликом одређивања приоритета морају се узети у обзир централне градске саобраћајнице, саобраћајнице поред којих се налазе дјечије установе, школе, здравствене установе, центри за снабдијевање и сл.

Јавна расвјета се мора одржавати у обиму који грађанима и другим субјектима обезбјеђује минимум личне и имовинске сигурности. Безбједносни минимум који мора функционисати у сваком тренутку износи 50 % од инсталисаних капацитета за одређено подручје.

Дотрајали и оштећени стубови јаве расправе морају се замијенити у најкраћем року који одреди Комунална инспекција.

**Члан 65**

О распореду, јачини и врсти расвјете, те облику расвјетних стубова и свјетлећих тијела одлучује привредно друштво.

**Члан 66**

Забрањено је оштећивање и уништавање стубова јавне расвјете и свјетлећих тијела те постављање огласа, реклама, обавјештења и сл. на ове објекте.

На објекте из става 1 овог члана могу се постављати огласи, рекламе и обавјештења као и украсне заставице и пригодни украси, уз одобрење надлежног органа локалне управе за комуналне послове.

1. **Поклопци на шахтама и сливницима**

**Члан 67**

Поклопци на шахтама и сливницима морају бити постављени у равни проходне површине како не би ометали безбједно кретање.

Дотрајали, оштећени и поклопци који недостају морају се замијенити у најкраћем року који ће одредити Комунална инспекција. Уколико из оправданог разлога није могуће у остављеном року набавити нови поклопац за шахт, решетку за сливник, отвор шахта и сливника мора бити ограђен и прописно означен како би се обезбиједила сигурност пјешака и возила.

Поклопци на шахтама и сливницима су дио инфраструктурног објекта на коме се налазе и бригу о њима води ДОО “Водовод и канализација”, које управља предметним објектима инфраструктуре.

1. **Урбани мобилијар**

**Члан 68**

Дио јавних површина може се привремено заузети постављањем жардињера, столица и столова, заштитно-украсних стубића, заштитних ограда, клупа, опреме за дјечија игралишта, рампи, и слично, на основу одобрења надлежног органа локалне управе и у складу са техничко-естетским условима (облик, величина, материјална обрада и др.) који су саставни дио одобрења.

Одобрење за постављање објеката из става 1 овог члана дуж улица, јавних паркиралишта и гаража, аутобуских и такси стајалишта и других јавних површина издаје орган локалне управе надлежан за комуналне послове.

Урбани мобилијар мора се одржавати у технички и естетски исправном и уредном стању.

Урбани мобилијар на јавним површинама одржава ДОО “Агенција за изградњу и развој” и ДОО “Комунално” Беране, којима су повјерени послови одржавања тих комуналних објеката, а на другим површинама власници или корисници површина на којима је постављен урбани мобилијар.

**Члан 69**

Жардињерама се оплемењује простор и обезбјеђује додатно зеленило на трговима.

Облик, величина и употријебљени материјали морају одговарати непосредној околини и функцији жардињера.

Зеленило у жардињерама се мора редовно гајити, а жардињере одржавати у уредном и исправном стању. Могу се испред улаза у локале на градским трговима поставити мање саксије, естетски обликоване, са пригодним зеленилом.

Забрањује се постављење жардињера и препрека на коловозу.

**Члан 70**

Јавне клупе и корпе за отпатке постављају се у парковима, дуж пјешачких саобраћајница, на трговима и сл.

Мјесто, облик и величину клупа као и корпи за отпатке одредиће надлежни орган приликом издавања одобрења за постављање. Материјал клупа мора бити уклопљен у амбијенталну цјелину и такав да обезбиједи сврсисходно коришћење, трајност и једноставно одржавање.

**Члан 71**

Дјечија игралишта чији је власник општина Беране, на јавним површинама поставља и одржава ДОО “Агенција за изградњу и развој” у складу са урбанистичким плановима. Права и обавезе постављања и одржавања могу се пренијети на друга лица уговором.

Специјализована дјечија игралишта могу се постављати и уређивати на приватним посједима, а према одобрењу надлежног органа локалне управе.

Уз захтјев обавезно је доставити технички документацију којом се доказује сигурност и исправност опреме и уређаја (атести, прорачуни статичке и динамичке стабилности и сл.).

**Члан 72**

Власник игралишта или лице које је дужно да се о њему стара, дужно је да одржава уређаје и опрему у исправном и сигурном стању, а сам изглед игралишта не смије нарушавати изглед околине и града.

1. **Тенде и сунцобрани**

**Члан 73**

Тенде су по правилу склопиве конструкције, а постављају се над улазом у пословне просторе или на јавним површинама испред објекта, искључиво на основу одобрења надлежног органа локалне управе.

Тенда се мора држати у уредном и чистом стању о чему се стара власник или корисник објекта, којем је дозвољено да исту постави.

Сунцобрани се постављају ради заштите од сунца у сврху наткривања отворених башти испред угоститељских објеката И саставни су дио мобилијара отворене баште у љетњој сезони.

1. **Огласно рекламни панои**

**Члан 74**

Плакати, огласи, обавјештења, транспаренти и други натписи у даљем тексту плакати, истичу се на огласним паноима таблама билбордима и другима сличним објектима, на мјесту за које надлезни орган локалне управе изда одобрење.

**Члан 75**

Огласним паноима у смислу ове одлуке сматрају се:

* панои за лијепљење посмртних објава плаката (осмртница),
* огласно рекламни панои (билборди, мурали, цитy лигхт панои, и сл.),
* транспаренти преко улица (банери);

Панои за лијепљење посмртних објава (осмртница) су огласне табле на којима се лијепе посмртне објаве и за њихово постављање не плаћа се накнада.

Огласно рекламни панои су привремени објекти на којима привредно друштво, друго правно лице или предузетник истиче плакате, огласе, обавјештења и сл. ради информисања и обавјештења о одрзавању забавних, културних и спортских манифестација, обављања дјелатности и сл.

За постављање рекламних табли и паноа плаћа се накнада која зависи од величине паноа и времена коришћења паноа у складу са посебним прописом.

**Члан 76**

Огласно рекламни панои се постављају тако да не ометају и не угрозавају саобраћај, пролазнике и околне објекте.

Огласне табле и рекламе се морају одрзавати у исправном стању, а њихов изглед не смије угрозавати изглед околине и града.

**Члан 77**

Набавку, постављање и одржавање рекламних паноа врши о свом трошку власник или корисник паноа.

Корисник паноа је дужан да исти укони одмах по истеку одобрења или затражи продужење одобрења од надлежног органа.

**Члан 78**

Оглашавање и рекламирање помоћу аудио и видео уређаја и појачивача звука је дозвољено искључиво уз одобрење надлежног органа локалне управе за комуналне послове.

**Члан 79**

Огласи, рекламе и обавјештења не смију се лијепити на зграде, ограде и слично.

**7. Септичке јаме**

**Члан 80**

Септичке јаме се могу градити само на основу рјешења које изда надлезни орган за уређење простора, тамо гдје не постоје услови и могућност прикључења објекта на канализациону мрежу.

Септичке јаме морају се изграђивати по санитарно-техничким прописима и исте се морају благовремено црпити.

**Члан 81**

Црпљење септичких јама врши ДОО „Водовод и канализација“ Беране.

ДОО „Водовод и канализација“ Беране је дужно је да на писмени захтјев корисника услуга изврши црпљење у року од 24 сата од пријема захтјева уколико за то постоје технички и други услови.

По обављеном црпљењу септичке јаме, као и у случају када дође до изливања фекалија, мора се извршити дезинфекција простора на којем је дошло до изливања.

Ако услуга није извршена у одредјеном року, одговорност за преливање сноси извршилац услуга.

Трошкови чишћења и изношења фекалија из септичких јама падају на терет сопствених власника – корисника објеката.

**Члан 82**

У случају да додје до изливања и преливања фекалија из септичких јама код објекта који се налазе у близини водоводне мреже надлежни инспекцијски орган ће дати налог ДОО „Водовод и канализација“ да искључи објекте са водоводне мреже док се уочени недостаци не отклоне.

**Члан 83**

Забрањено је повезивање септичких јама на атмосферску канализацију.

**Члан 84**

Надлежни инспекцијски орган може рјешењем наредити затварање септичких јама ако нијесу изграђене по прописаним условима.

**8. Атмосферска канализација**

**Члан 85**

Атмосферска канализација служи за одводјење атмосферских вода са површина тротоара, улица, дворишта и стамбених објеката.

**Члан 86**

Атмосферски канали се током цијеле године морају редовно чистити и одрзавати.

Није дозвољено сужавање попречних профила атмосферских канала и пропуста, њихово затрпавање или прекидање.

**Члан 87**

О одржавању и заштити атмосферске канализације стара се ДОО „Водовод и канализација“ Беране.

ДОО „Водовод и канализација“ предлаже програм одржавања, оправке и заштите атмосферске канализације.

Атмосферске канале који пролазе кроз приватну имовину одрзава власник имовине.

ДОО „Водовод и канализација“ одрзава затворену атмосферску канализацију.

Сагласност на програм из става 2 овог члана даје јединица локалне управе (оснивач предузећа).

**Члан 88**

У уличну атмосферску канализацију забрањено је испуштати и бацати све оно што је може оштетити и штетно утицати на здравље људи, а нарочито:

- фекалије,

- кисјелине, алкалије, разне соли, бензин, уље, масти и друге материје које могу разорити материјал од којих је изградјена атмосферска канализација;

- проузроковање заразних и паразитских болести или материјале загадјене таквим клицама, као и радиоактивне отпадне материјале;

- материјале који развијају токсичне и експлозивне плинове или врши друге штетне утицаје на саме канале или околину;

- ђубре, пепео/кости, гипс, цемент, пијесак и друге предмете који би могли оштетити објекат атмосферске канализације или угрозити њено правилно функционисање.

**Члан 89**

Забрањено је самовољно спајање објеката на атмосферску канализацију.

**Члан 90**

Ако корисник објекта непрописном или немарном употребом атмосферске канализације проузрокује оштећење, исто ће се отклонити о његовом трошку.

Ради заштите објекта забрањено је корисницима услуга подизање и уклањање поклопаца са шахти и сливних рашетки.

**IV.НАДЗОР**

**Члан 91**

Управни надзор над спроводјењем ове одлуке врши орган локалне управе надлезан за комуналне послове, уколико поједини послови нијесу посебним прописом дати у надлежност другог органа.

Инспекцијски надзор над спроводјењем ове одлуке врши Комунална инспекција на начин и по поступку предвиђеним Законом о инспекцијском надзору, а послове на одрзавању комуналног реда уређеног овом одлуком и контролу примјене ове одлуке, у складу са Законом о комуналној полицији, обезбјеђује Комунална полиција.

**V. КАЗНЕНЕ ОДРЕДБЕ**

**Члан 92**

Новчаном казном у износу од 150 еура до 4.000 еура, казниће се за прекршај привредно друштво или друго правно лице ако:

* спољашње дјелове стамбене зграде не одрзавају и дрзе у уредном и исправном стању (члан 9 став 1);
* не постави, не одрзава табле са именима насеља, улица, тргова или зграду не објелези кућним бројем (члан 11, став 1);
* самовољно одреди назив улице, постави табле и обелези улице и кућне бројеве (члан 11, став 3);
* баште, двориште, воћњаке и друге сличне површине, као и неизграђено грађевинско земљиште које се граниче са јавним површинама, не одрзава у уредном стању (порезано зеленило, покошена трава и шибље и сл.) (члан 12 став 2);
* дворишта око стамбених и пословних зграда у оквиру својих својинских права не одрзава у уредном стању (члан 12, став 3);
* дотрајале ограде око стамбених и пословних зграда које нарушавају естетски изглед насеља и угрозавају безбједност пролазника не поправе или уклоне у року који одреди комуална инспекција (члан 12 став 5);
* нема читко исписану фирму на згради у којој се налази пословни простор (члан 13, став 1);
* свјетлосни натписи и рекламе штетно утичу на околину или ометају саобраћај (члан 14, став 1);
* свјетлосни натписи, рекламу или други натпис постави без одобрења надлезног органа (члан 14, став 2);
* свјетлосни натпис и рекламу не одрзава у исправном стању (члан 15, став 1 и 2);
* објекте јавне расвјете редовно не одрзава у стању функционалне исправности (члан 16, став 4);
* не уклони напуштену зивотињу без власника са јавне површине (члан 17, став 1);
* дрзи домаће зивотиње у оквиру ДУП-а (члан 17, став 3);

За прекршај из става 1 овог члана, казниће се одговорно лице у правном лицу и физичко лице новчаном казном у износу од 20 еура до 1000 еура.

За прекршај из става 1 овог члана, казниће се предузетник новчаном казном у износу од 50 еура до 3000 еура.

**Члан 93**

Новчаном казном у износу од 150 еура до 4 000 еура, казниће се за прекршај привредно друштво или друго правно лице ако:

* не одрзава јавне површине у складу са Програмом (члан 19, став 1);
* на одговарајући начин не упозна Комуналну инспекцију и кориснике комуналних услуга са програмом одрзавања чистоће (члан 19, став 4);
* не одрзава чистоћу на другим површинама и просторима (које су изван јавних површина), у уредном и чистом стању (члан 20, став 1);
* не постави довољан број посуда за сакупљање отпада (контејнера) у складу са програмом одрзавања чистоће (члан 21 , став 1);
* корпе и посуде за сакупљање отпада постави на мјестима на којима ометају пјешачки и колски саобраћај (члан 21, став 3);
* редовно не чисти, празни, пере и дезинфекује посуде за сакупљање отпада и простор око њих (члан 22, став 1);
* отпад не одлазе на депонијама које одреди Скупштина општине (члан 22, став 2);
* запаљиве, штетне материје и течности опасне за зивот и здравље људи и зивотиња одлазе на депонији (члан 22, став 3);
* отпад који настане у медицинским и здраственим установама одлазе у посуде за комунални отпад (члан 22, став 4);
* поступа супротно члану 23 ове одлуке;
* поступа супротно члану 24 ове одлуке (тачка 1,2,3,4 и 5);
* не обезбиједи сигурност грађана и материјал и отпатке не уколни приликом орезивања дрвећа, уређивања травњака, поправке саобраћајница и обављања других радова на јавним површинама (члан 25);
* ако отпад који не спада у комунални отпад (инертни, електрични, електронски и кабасти, биљне масе приликом поткресивања дрвећа и кошења траве), не одлазе непосредно уз посуде за сакупљање комуналног отпада, него на другим јавним површинама које нису за то одређене (члан 27, став 1);
* поступа супротно одредбама члана 29 ове одлуке;
* поступа супротно одредбама члана 30 ове одлуке;
* не чисти снијег са површина јавне намјене, површина у јавном коришћењу и јавних паркиралишта (члан 31);
* поступа супротно одредбама члана 32 ове одлуке;
* поступа супротно одредбама члана 33 ове одлуке;
* без одобрења надлезног органа врши раскопавање јавних површина (члан 35);
* поступа супротно одредбама члана 37 ове одлуке;
* без одобрења надлезног органа врши раскопавање јавних саобраћајних површина и промјену резима саобраћаја (члан 38);
* без одобрења надлезног органа привремено заузме јавну површину постављањем објеката прописаним чланом 40;
* поступа супротно одредбама члана 42 ове одлуке;
* поступа супротно одредбама члана 43, (став 4, 5, 6 и 7) ове одлуке;
* поступа супротно одредбама члана 45 ове одлуке;
* без одобрења надлезног органа складишти грађевински материјал (камење, земља и др.) на улицама тротоарима и другим јавним површинама (члан 46);
* поступа супротно одредбама члана 47 ове одлуке;
* поступа супротно одредбама члана 50 ове одлуке;
* не уређује и не одрзава јавне зелене површине посебне намјене (члан 51);
* поступа супротно одредбама члана 53 ове одлуке;
* поступа супротно одредбама члана 56 ове одлуке;
* по пријави не посјече и не уклони са јавне површине дрво које представља опаност по пролазнике и сусједне објекте (члан 57, став 2);

За прекршај из става 1 овог члана, казниће се одговорно лице у правном лицу и физичко лице новчаном казном у износу од 20 еура до 1000 еура.

За прекршај из става 1 овог члана, казниће се предузетник новчаном казном у износу од 50 еура до 3000 еура.

За учињени прекршај из члана 23 и члана 56 ове одлуке Комунални полицијац може издати и прекршајни налог у износу од 150 еура до 4.000 еура за правно лице, а од 50 еура до 3 000 еура за предузетника.

За учињени прекршај из члана 23 и члана 56 ове одлуке Комунални полицијац може издати прекршајни налог за одговорно лице у правном лицу и физичко лице у износу од 20 евра до 1 000 евра.

**Члан 94**

Новчаном казном у износу од 150 еура до 4.000 еура, казниће се за прекршај привредно друштво или друго правно лице ако:

* не одрзава у уредном, чистом и естетски исправном стању јавне чесме, изворе и фонтане (члан 59, став 1);
* уништава јавне чесме, изворе и фонтане (члан 59, став 4);
* поступа супротно одредбама члана 60 ове одлуке;
* поступа супротно одредбама члана 61 ове одлуке;
* поступа супротно одредбама члана 63 ове одлуке;
* оштећује стубове јавне расвјете и светлећа тијела, те поставља огласне, рекламе и сл.натписе на ове објекте (члан 66, став 1);
* поступа супротно одредбама члана 67 ове одлуке;
* без одобрења надлезног органа постави урбани мобилијар прописан чланом 68;
* постави жардињере и друге препреке на коловозу (члан 69, став 3);
* дјечија игралишта, уређаје и опрему на јавним површинама не одржава у исправном и сигурном стању (члан 72);
* поступа супротно одредбама члана 73 ове одлуке;
* огласно- рекламне паное (билборде, мурале, паное и слично) постави без одобрења надлежног органа (члан 74);
* поступа супротно одредбама члана 76 ове одлуке;
* не уклони рекламне огласно-рекламне паное по истеку одобрења (члан 77);
* поступа супротно одредбама члана 79 ове одлуке;
* поступа супротно одредбама члана 80 ове одлуке;
* поступа супротно одредбама члана 81 ове одлуке;
* без одобрења надлезног органа повезе септичку јаму на атмосферску канализацију (члан 83);
* поступа супротно одредбама члана 86 ове одлуке;
* поступа супротно одредбама члана 88 ове одлуке;
* самовољно споји објекат на атмосферску канализацију (члан 89);
* непрописном и немарном употребом атмосферске канилазације проузрокује оштећење, исто не отколни у наложеном року (члан 90, став 1);
* неовлашћено уклони поклопце сахтова и сливних решетки са атмосферске канализације (члан 90, став 2);

За прекршај из става 1 овог члана, казниће се одговорно лице у правном лицу и физичко лице новчаном казном у износу од 20 еура до 1000 еура.

За прекршај из става 1 овог члана, казниће се предузетник новчаном казном у износу од 50 еура до 3000 еура.

**VI. ПРЕЛАЗНЕ И ЗАВРШНЕ ОДРЕДБЕ**

**Члан 95**

Даном ступања на снагу ове одлуке престаје да важи Одлука о комуналном уређењу територије општине Беране (“СЛ.лист ЦГ-општински прописи” бр. 31/08, 40/08, 32/11 и 36/14), Одлука о коришћењу тротоара и других јавних површина (“Сл.лист ЦГ-општински прописи бр. 2/07 i 32/11), Одлука о одржавању и заштити зелених површина на територији општине Беране (“СЛ.лист РЦГ-општински прописи” бр. 19/00).

**Члан 95**

Ова одлука ступа на снагу осмог дана од објављивања у Службеном листу Црне Горе-оптински прописи.

**Скупштина општине Беране**

**Број \_\_\_\_\_\_\_**

**Беране, \_\_\_\_\_\_2015.године.**

**Предсједник Скупштине**

**Горан Киковић с.р**

**О б р а з л о ж е њ е**

Правни основ за доношење Одлуке о комуналном реду садржан је у члану 4 став 2, члану 6 Закона о комуналним дјелатностима, којима је дато овлашћење Скупштини Општине да пропише начин и услове организовања послова у вршењу комуналних дјелатности, услове чувања, коришћења и одржавања комуналних објеката, одржавање чистоће, уређивање градских и других насеља.

Чланом 45 став 1 тачка 2 Закона о локалној самоуправи, прописано је да Скупштине општине, доноси прописе и друга општа акта., док је чланом 32 став 1 тачка 1, истог закона нормирано је да општина у скаду са законом уређује и обезбеђује услове за обављање и развој комуналних дјелатности.

Правни основ је садржан и у члану 33 Статута Општине Беране, који прописује надлежност Скупштине општине, па између осталог Скупштина, доноси прописе и друга општа акта.

**Разлози за доношење одлуке**

Сходно овлашћењима из Закона о комуналним дјелатностима из 1995. године, Скупштина општине Беране је донијела је 2008. године, Одлуку о комуналном уређењу територије Општине Беране. Предметна Одлука претрпјела је мање измјене 2008, 2011 и 2014 године. Обзиром да су казнене одредбе, кроз измјене И допуне постојеће одлуке брисане 2011 године, у складу са тада важећим Законом о прекршајима. Нови Закон о прекршајима (члан 4) прописује да се прекршаји и прекршајне санкције могу прописивати законом, уредбом Владе Црне Горе и одлуком јединице локалне самоуправе. Сходно томе неопходно је поново прописати казнене мјере за не поступање по одредбама Одлуке о комуналном реду.

Како су другим законима (Закон о унапређењу пословног амбијента који је укинуо Закон о јавним предузећима, Закон о управљању комуналним отпадом и др.), одређена рјешења превазиђена па и промијењена, приступило се изради предложене одлуке, којом ће се на свеобухватнији и прецизнији начин уредити питања комуналног реда на територији Општине.

Разлог више да се крене у израду нове Одлуке о комуналном реду је и усвајање новог Закона о комуналној полицији, у децембру 2014.године, са одредбом, да његова примјена почиње по истеку девет мјесеци од дана усвајања, те је неопходно кроз ову одлуку дефинисати надлежности комуналне инспекције и комуналне полиције у погледу надзора над спровођењем ове одлуке.

**Обрађивач: Секретаријат за комунално-стамбене послове и саобраћај**